Donald sien uit om Knights se tieners te brei | Netwerk24
Deur Johann De Jager 12 September 2019 11:45
Allan Donald kan nie wag om die Knights se drie jong snelboulers onder sy vlerk te neem nie.
Dié blits is in Oktober terug in sy destydse kriekettuiste. Die Proteas se voormalige boulafrigter wat tans by Kent as breier betrokke is, gaan die Vrystaat en Knights se krieketspanne vir 'n maand as konsultant bystaan.
Allan Donald sal sy kennis tydelik met die Knights se boulers deel. Foto: Gallo Images
Hy is opgewonde oor die vooruitsig en sien veral uit om met die drie belowende tienerboulers te werk wat by die Knights en Vrystaat gekontrakteer is.
"Ek gaan die Vrystaatse en Knights-spanne in Oktober met hul voorbereiding vir die seisoen bystaan," sê die 52-jarige Donald.
"Ek sien baie uit daarna om veral daardie tweelingmannetjies (Marco en Duan Jansen) te sien en dan ook om met Gerald Coetzee saam te werk. Ek sien baie uit om met die drie mannetjies te werk."
Coetzee, wat die SA Skolekaptein was, en Marco Jansen het aan die einde van verlede seisoen reeds vir die Knights gespeel.
Die 18-jarige Coetzee was verlede jaar 'n uitblinker in die o.19-Wêreldbeker-toernooi in Nieu-Seeland.
Die linkshandige Marco (19) het intussen ook vir die SA o.19-span gespeel. Hy het in 'n japtrap goeie opgang tot in die Suid-Afrikaanse A-span gemaak.
"Pite (van Biljon, kaptein van die Knights) het my gevra om 'n paar dinge te deel met die span. My hoofrol gaan egter wees om al die boulers van die Vrystaatse span en dan ook in die Knights se groep by te staan," sê Donald.
"Ons gaan ook twee boulkampe aanbied. Ons gaan 'n tweedaagse kamp hê waar al die ouderdomsgroepe van die provinsie van o.13, o.15. o.17 en o.19 betrokke gaan wees.
"Dan gaan daar nog 'n kamp wees saam met al die Vrystaatse afrigters, waar ek ook bystand sal gee.
"Dis 'n baie goeie inisiatief om te kyk waar is ons met die skole se ouderdomsgroepe en wat se talent daar is. Ek dink nie ons doen daardie goed genoeg nie.
"Ek gaan dus redelik besig wees in my tydjie daar. Ek begin op 1 Oktober en is daar tot 1 November.
"Sedert ek by die Proteas betrokke was, is dit heerlik om weer terug te wees in Suid-Afrika en om te kan sien watter talent daar in plaaslike krieket is."